Dodelike skietery toe twee glo in tou wou indrukInwoners het die verdagte na die skietery voorgekeer en aangerand. (Foto: PT Alarms/Facebook) ŉ Man is agter tralies ná ŉ skietery in Isipingo, wat glo gevolg het op ŉ stryery oor twee mense wat in ŉ tou ingedruk het. Die mense het omstreeks 08:00 Dinsdagoggend in die tou buite ŉ perseel in Isipingo gewag, oënskynlik om maatskaplike toelae te ontvang. ŉ Argument het ontstaan toe twee mans glo ingedruk het. “Tydens die argument het die verdagte sy vuurwapen uitgepluk, skote geskiet en twee mense gewond,” het kapt. Nqobile Gwala, polisiewoordvoerder in KwaZulu-Natal, gesê. Die man het gevlug, maar nog ŉ man het hom probeer voorkeer. “Hy het sy vuurwapen uitgehaal en die slagoffer, vermoedelik in sy 30’s, in die bors geskiet. Hy is op die toneel dood verklaar.” Inwoners het daarna nadergestaan en die verdagte aangerand. Hy is met die hulp van ŉ veiligheidsmaatskappy aangekeer en word onder polisiebewaking in ŉ hospitaal behandel. Gwala sê aanklagte van moord en poging tot moord word ondersoek.